Schengenin säännöstö - Toimeenpanevan komitean päätös, tehty 23 päivänä kesäkuuta 1998, hakijoiden passin leimaamisesta viisumia haettaessa (SCH/Com-ex (98) 21)



Virallinen lehti nro L 239 , 22/09/2000 s. 0200 - 0201



TOIMEENPANEVAN KOMITEAN PÄÄTÖS, tehty 23 päivänä kesäkuuta 1998, hakijoiden passin leimaamisesta viisumia haettaessa (SCH/Com-ex (98) 21) TOIMEENPANEVA KOMITEA, joka ottaa huomioon Schengenin sopimuksen soveltamisesta tehdyn yleissopimuksen 9 artiklan, ottaa huomioon mainitun yleissopimuksen 17 artiklan, katsoo, että on kaikkien Schengen-valtioiden edun mukaista sopia henkilöiden liikkuvuutta koskevan yhteisen politiikan yhdenmukaistamisesta viisumin myöntämiskäytäntöjen osalta, jotta estettäisiin viisuminhakijan useat samanaikaiset tai peräkkäiset viisumihakemukset, pyrkii vahvistamaan konsuliviranomaisten yhteistyötä laittoman maahanmuuton ja laittomien verkostojen torjumiseksi, ottaa huomioon yhteisen konsuliohjeiston(1) VIII luvun, joka koskee konsuliyhteistyötä, katsoo, että Schengenin kumppanivaltioiden välinen kullekin valtiolle jätettyjä viisumihakemuksia koskeva tiedonvaihto voi estää usean samanaikaisen tai peräkkäisen hakemuksen jättämisen, katsoo, että leiman käyttö merkkinä viisumihakemuksen jättämisestä estää samaa hakijaa jättämästä samanaikaisesti tai peräkkäin useita hakemuksia, katsoo, että leiman säännönmukainen käyttö jokaisen viisumihakemuksen yhteydessä riippumatta siitä, mille valtiolle hakemus jätetään, vähentäisi muunlaista menettelyä noudattamalla mahdollisesti ilmeneviä valituksia, ON PÄÄTTÄNYT SEURAAVAA: 1. Hakijan passi leimataan joka kerta, kun tämä jättää viisumihakemuksen. Viisumihakemusta käsittelevä toimivaltainen viranomainen päättää harkintansa mukaan leiman merkitsemisestä diplomaatti- ja virkapasseihin. 2. Leimassa on kolmas kenttä, johon merkitään haetun viisumin luokka. 3. Leima voidaan merkitä samalla tavoin myös haettaessa viisumia pitkäaikaista oleskelua varten. 4. Leima merkitään, kun Schengen-valtio toimii toisen Schengen-valtion puolesta. Tässä tapauksessa leiman viisumiluokkaa varten varattuun kenttään merkitään, että valtio toimii toisen valtion puolesta. 5. Jos leiman merkitseminen osoittautuu mahdottomaksi, konsuliviranomaisten paikalla käymien neuvottelujen jälkeen puheenjohtajavaltion ulkomaanedustusto ilmoittaa asiasta toimivaltaiselle Schengenin työryhmälle ja ehdottaa tälle hyväksyttäväksi, että otetaan käyttöön leiman merkitsemisen korvaavat toimenpiteet, esimerkiksi passien jäljennösten tai hylättyjen viisumien luettelojen vaihto, joissa ilmoitetaan myös hylkäämisen syyt. 6. Yhteisen konsuliohjeiston VIII luvun 2 kohtaan tehdään edellä esitettyjen määräysten mukaisesti seuraavat muutokset: "Keskinäisellä tietojen vaihdolla ja viisumihakemusten tunnistamisella leiman tai muiden korvaavien tai lisätoimenpiteiden avulla pyritään ehkäisemään saman hakijan useat viisumihakemukset eri ulkomaanedustustoihin joko samanaikaisesti tai heti edellisen hakemuksen hylkäämisen jälkeen. Edustustot merkitsevät jokaisen hakijan passiin leiman, jossa on merkintä 'Viisumia haettu ..., ...', sanotun kuitenkaan rajoittamatta edustustojen mahdollisia neuvotteluja ja niiden välistä tietojenvaihtoa. Kenttään ennen pilkkua merkitään kuusi merkkiä, kaksi päivälle, kaksi kuukaudelle ja kaksi vuodelle; pilkun jälkeen yksilöidään sopimuspuolen ulkomaanedustusto. Kolmanteen kenttään merkitään haetun viisumin luokka. Viisumihakemusta käsittelevä toimivaltainen viranomainen päättää harkintansa mukaan leiman merkitsemisestä diplomaatti- ja virkapasseihin. Leima voidaan merkitä samalla tavoin myös haettaessa viisumia pitkäaikaista oleskelua varten. Toisen valtion puolesta viisumia myönnettäessä leiman kolmanteen kenttään merkitään haettavan viisumin luokan jälkeen tunnus 'R' ja tämän jälkeen edustettavan valtion tunnus. Jos viisumi myönnetään, viisumitarra kiinnitetään mahdollisuuksien mukaan tunnistamisleiman päälle. Poikkeustapauksissa, joissa passin leimaaminen osoittautuu mahdottomaksi, puheenjohtajavaltion ulkomaanedustusto ilmoittaa asiasta toimivaltaiselle Schengen-työryhmälle ja ehdottaa tälle, että otetaan käyttöön korvaavia toimenpiteitä kuten passien jäljennösten tai hylkäämisperusteet sisältävien, hylättyjen viisumihakemusten luettelojen vaihto. Edustustojen päälliköt toteuttavat puheenjohtajamaan aloitteesta asemapaikalla tarvittaessa ennalta ehkäiseviä täydentäviä toimenpiteitä, mikäli tällaiset toimenpiteet osoittautuvat tarpeellisiksi." Oostendessa 23 päivänä kesäkuuta 1998. Puheenjohtaja L. Tobback (1) Ks. SCH/Com-ex (99) 13.